Wolveilings vroeg in September hervat | Netwerk24
Deur Cheréne Pienaar 26 Augustus 2019 05:00
China se doeanedepartement (GACC) het Vrydag die Suid-Afrikaanse departement van landbou, bosbou en visserye ingelig het hulle nie die wetgewing ten opsigte van uitvoerprosesse gaan verslap nie.
Die veilings is die afgelope ruk die een ná die ander gekanselleer omdat daar nie duidelikheid oor die GACC se plan met gesondheidsertifikate was nie. Die departement van landbou reik dit uit.
Aanpassings aan die vereistes is vroeër vanjaar gedoen ná 'n uitbreking van bek-en-klouseer.
Cape Wools SA skryf in 'n verklaring die toestande wat in die huidige gesondheidsertifikaat saamgevat is, sal steeds nagekom moet word totdat onderhandel word vir 'n nuwe sertifikaat.
Die Suid-Afrikaanse Wol-en-bokhaarkopersvereniging (Sawamba) het verlede week geëis dat die GACC duidelikheid gee oor die situasie ten opsigte van die wetgewing.
Sawamba se nege kopers, wat merendeels na China uitvoer, moet weens dié wetgewing tot vyf maande wag omdat die wol strenger gekeur word.
Dit het daartoe gelei dat Sawamba 'n kontantvloeiprobleem ervaar, want dit is glo vir China 'n té groot risiko om vir die wol te betaal voordat hulle dit ontvang het.
Guillau du Toit, voorsitter van die Nasionale Wolkwekersvereniging (NWKV), sê die antwoord van China bevestig net wat hulle reeds weet oor uitvoer.
"Makelaars gaan bykomende koste aan om prosesse moontlik te maak. Ons moet verwag dat hierdie koste iewers verhaal gaan word."
Hy sê die NWKV sit Maandag die gesprek met die betrokkenes voort.
"Die grootste krisis is verby en ons sal van produsentekant ons bes doen om te help om uitvoer te normaliseer."